โจรแสบฆ่าแม่วัวพันธุ์ดี ขโมยเนื้อไปขาย เจ้าของเศร้าเหลือแต่กระดูกให้ดู
โจรเมืองรถม้าเหิมเกริมเชือดวัวพันธุ์บราห์มันท้อง 4 เดือน ของชาวบ้านที่ผูกไว้ในแปลงหญ้านำไปชำแหละเนื้อ เหลือแต่ซากโครงกระดูกอย่างโหดเหี้ยม ชาวบ้านรุมสาปแช่งกันทั้งหมู่บ้าน เจ้าของสงสัยคนที่เคยมาติดต่อขอซื้อวัวหลายหนแต่ไม่ขาย อาจจะย้อนพาพวกมาเชือดแก้แค้น,เมื่อเวลา 08.30 น. วันที่ 11 พ.ย.57 ร.ต.ท.เดช ชัยวุฒิ พงส.สภ.เมืองลำปาง รับแจ้งมีวัวถูกเชือดตาย ก่อนแล่เนื้อไปขาย ที่บริเวณแปลงหญ้าทุ่งนาเขตชุมชนบ้านสุขสวัสดิ์ ถนนเลี่ยงเมือง ต.พระบาท อ.เมือง จ.ลำปาง จึงรุดไปตรวจสอบพบชาวบ้านจำนวนมากมุงดูเหตุการณ์อย่างสลดหดหู่ใจ ใต้ต้นไม้กลางแปลงหญ้า พบซากวัวตัวใหญ่ถูกชำแหละเอาเนื้อไปทั้งหมด เหลือแต่โครงกระดูกวัว,โดยนายชูชาติ อุประ อายุ 56 ปี ชาวบ้านกลางทุ่ง ต.ชมพู อ.เมืองลำปาง ยืนร้องไห้อยู่ใกล้ซากวัวของตัวเอง กล่าวทั้งน้ำตาว่า วัวที่ถูกคนร้ายแอบเชือดชื่อว่าแม่ไหม เป็นวัวพันธุ์บราห์มัน อายุ 13 ปี ตนเองซื้อมาในราคาเฉียด 50,000 บาท และกำลังตั้งท้องได้ประมาณ 4 เดือน วันก่อนเกิดเหตุได้นำวัวกว่า 10 ตัว มาผูกไว้ที่แปลงหญ้าห่างจากบ้านประมาณ 1 กม. มานานเป็นเดือนและจะมาดูวัวเป็นบางครั้ง กระทั่งรุ่งเช้าวันเกิดเหตุตนได้มาดูวัวก็พบว่า วัวแม่ไหมที่กำลังท้อง 4 เดือน ได้ถูกฆ่าตายเอาเนื้อไปหมดแล้ว และส่วนตัวสงสัยว่าคนทำน่าจะเป็นกลุ่มพ่อค้าวัวที่พยายามมาขอซื้อวัวตัวนี้หลายครั้ง และเคยเสนอราคาสูงลิ่วแต่ตนปฏิเสธเนื่องจากครอบครัวรักวัวตัวนี้มาก อาจจะมาแก้แค้น ด้วยการฆ่าวัวและนำเนื้อไปขายตามตลาดสด จึงขอวิงวอนให้จับคนร้ายใจดำรายนี้ให้ด้วย,ส่วนทางตำรวจสันนิษฐานว่า คนร้ายกลุ่มนี้น่าจะมีประมาณ 3-4 คน และต้องเป็นนักฆ่าสัตว์ใหญ่มืออาชีพ ก่อนแล่เนื้อวัวนำไปขาย เนื่องจากขณะนี้เนื้อวัวมีราคาสูง กิโลกรัมละ 300 บาท และวัวก็เหลือน้อยเต็มที คาดการณ์ว่าคนร้าย น่าจะใช้ค้อนทุบหัววัว เนื่องจากพบบาดแผลฉกรรจ์ หลังคนร้ายทิ้งหัววัวเอาไว้และใช้มีดปลายแหลมแทงคอซ้ำก่อนช่วยกันชำแหละเนื้ออย่างคล่องแคล่ว เพื่อนำไปขายต่อไป,ทั้งนี้ หลังชาวบ้านในละแวกนั้นทราบข่าวต่างพากันสาปแช่งคนร้ายใจทมิฬที่ก่อเหตุอย่างโหดเหี้ยมกันทั้งหมู่บ้าน.
โจรเมืองรถม้าเหิมเกริมเชือดวัวพันธุ์บราห์มันท้อง 4 เดือน ของชาวบ้านที่ผูกไว้ในแปลงหญ้าไปชำแหละเนื้อ เหลือแต่ซากโครงกระดูกอย่างโหดเหี้ยม ชาวบ้านรุมสาปแช่งกันทั้งหมู่บ้าน เจ้าของสงสัยคนที่เคยมาติดต่อขอซื้อวัวหลายหนแต่ไม่ขาย
ฆ่าโหด,โจรใจโหด,ฆ่าวัวท้อง4 เดือน,ชาวบ้านกลางทุ่ง,ต.ชมพู,อ.เมืองลำปาง,ชำแหละวัวท้อง,สภ.เมืองลำปาง,เขตชุมชนบ้านสุขสวัสดิ์,ถนนเลี่ยงเมือง,เชือดวัว,ขโมยวัว,ทารุณสัตว์,ข่าวภูมิภาค,ไทยรัฐออนไลน์